De ce au dispărut sturidonii din țara noastră. Explicațiile specialiștilor. "Blochează accesul la aceste habitate"
Pescuitul necontrolat, braconajul și intervențiile omului asupra habitatelor au făcut ca pescarii să nu mai prindă nici măcar accidental vreun exemplar de șip sau viză.
În timp ce țări precum Franța, Germania, Rusia sau Georgia fac eforturi pentru a le păstra, în România nu s-a derulat niciun program de salvare a celor două specii.
Cele doua specii de sturioni, șipul și viza, mai pot fi văzute acum doar în cărți de specialitate. Cât despre capturile de morun, nisetru, cegă sau păstrugă, acestea sunt rare.
Ultimul exemplar de viză a fost pescuit în Ungaria, în 2009. Șipul nu a mai ajuns în plasele pescarilor din anii 60-70. Așa că, deși în documentele oficiale nu scrie nicăieri că ar fi specii dispărute, realitatea ne arată că în Dunăre nici măcar accidental nu au mai fost pescuite șipul și viza.
După decenii de observații atente, specialiștii susțin că speciile pot fi declarate dispărute din Dunăre. Cauzele nu trebuie căutate departe.
Cristina Munteanu, WWF Romania: "La pescuit excesiv, la braconaj, la bariere pe căile de migrație, la distrugeri de habitate, cu proiecte de navigație care distrug habitatele, sau blochează accesul la aceste habitate."
Viza era întâlnită pe tot parcursul Dunării, chiar dacă nu în cantități foarte mari. În perioada 1920-1924 s-au pescuit comercial mai puțin de 2.000 de kilograme. Acum mai poate fi găsită doar în Rusia, unde s-au făcut populări de susținere.
Tudor Ionescu, Centrul de Biodiversitate Acvatică: "Dacă vorbim de șip, în acest moment mai există o populație în curs de refacere pe râul Giron, în Franța. Cât despre viză, pe râul Kuban, în ultimii zeci de ani s-a populat cu exemplare din aceată specie și se pare că există o populație stabilă."
Dr. Neculai Patriche, Institutul Piscicol Galați: "Nu am dezvoltat un asemenea tip de program. Noi am avut doar programe de populare cu morun, nisetru, cegă, păstrugă și doar atât."
România a investit aproape cinci milioane de euro în proiecte de populare a Dunării cu sturioni, dar cele două specii au fost uitate.
În plus, țara noastră s-a alăturat celorlalte state riverane fluviului și a decretat prohibiția la sturioni pe termen nedeterminat, începând din 2021.
Sursa: Pro TV
Dată publicare:
21-03-2024 08:00